Folketing
2009-04-21

Jeg mener, at det er nødvendigt, at staten kontrollerer det store marked, der er på det område, ligesom jeg mener, at det er nødvendigt, at staten kontrollerer alkoholmarkedet. Jeg mener faktisk, at nogle af de ting, som Forebyggelseskommissionen har fremlagt om, hvor vigtigt det er at begrænse tilgængeligheden, er godt i tråd med det forslag, vi kommer med. Når de f.eks. foreslår, at man overvejer, at tobak kun skal sælges på apotekerne frem for i de mange, mange udsalgssteder, der er i dag, så er det i høj grad den samme tankegang, der ligger bag vores forslag om, at hash skal kunne købes på apotekerne frem for på de mange, mange tusind steder, hvor det kan købes i dag. Ifølge sundhedsministerens eget svar er der under 500 apoteker. Det ville være en klar indskrænkning af steder, hvor man kunne købe hash, i forhold til i dag, og langt mindre tilgængelighed har betydning. Man ville også kunne få en kontrol med, at børn ikke kunne købe det. Det ville blive klart adskilt fra de hårde stoffer.